Մասրենի Չաթրադազի

Մասրենի Չաթրադազի (), վարդազգիների ընտանիքի մասրենի ցեղի բույս։

Նկարագրություն 
Կարճ, տերևաթափ թուփ է՝ 0,6—0,7 մ բարձրությամբ, ուղղաձիգ ճյուղերով։

Տերևների առանցքը ծածկված է խոզանանման մազմզուկներով և գեղձիկներով։ Տերևիկները կրկնակի ատամնաեզր են, ներքևից ծածկված գեղձիկներով։ Փշերը բարակ են, մախաթանման, խառնված մանր փշիկների հետ։ Ծաղկակիրները ծածկված են ցրված գեղձախոզանանման մազմզուկներով։ Ծաղիկները կրեմագույն են։ Հասուն հիպանթիումը հաճախ տանձանման է, հարթ կամ գեղձապատ։

Տարածվածություն 
Տարածված է Կովկասում, Ղրիմում։ Հայաստանի պայմաններում հանդիպում է կենտրոնական շրջաններում և Արարատյան դաշտում, ստորին լեռնային գոտում, թփուտներում և բաց, արևոտ վայրերում։

Կիրառություն 
Մեծ հետաքրքրություն է ներկայացնում որպես չորադիմացկուն, ջերմադիմացկուն պատվաստակալ։

Ծանոթագրություններ 

Վարդազգիներ